Senior Jan Taks-beamptes geskorsIvan Pillay, adjunkkommissaris van die Suid-Afrikaanse Inkomstediens (SAID), en Peter Richers, groep uitvoerende beampte van strategiese beplanning en risiko, is geskors. “Ek het besluit om die twee senior uitvoerende beamptes te skors hangende ŉ dissiplinêre proses in terme van die SAID se dissiplinêre kode en die toepaslike arbeidwetgewing insluitend die Wet op Arbeidsverhoudinge,” het Tom Moyane, SAID-kommissaris, gesê. Pillay het ŉ paneel aangestel om bewerings wat in die media teen senior beamptes gemaak is, te ondersoek. Adv. Muzi Sikhakane en ŉ paneel van senior advokate is aangestel om die bewerings te ondersoek. Daar is op 16 November aangekondig dat Moyane sy uitvoerende komitee se adviserende pligte halt geroep het. Die Sunday Times het berig dat Moyane besluit het om eerder op ŉ individuele basis met die verskeie bestuurders in gesprek te tree. Daar is die afgelope paar weke berig dat die SAID in 2007 ŉ “spesiale” intelligensie-eenheid op die been gebring het. Die Sunday Times het berig dat die eenheid betrokke was by die oopmaak van ŉ bordeel in Durban as ‘n “rookskerm” vir beamptes wat van die huis af gewerk het. Daar is ook berig dat die eenheid op verskeie mense, insluitend taxi-huurmoordenaars, dwelmbase, smokkelaars, SAID-beamptes en politici gespioeneer het en dat sommige SAID-beamptes by die ANC geïnfiltreer is as lyfwagte. Johann van Loggenberg, groephoof van belasting- en doeane-ondersoeke, is in September op spesiale verlof geplaas hangende ŉ ondersoek na bewerings van wangedrag. Van Loggerenberg was in ‘n stadium die hoof van die intilligensie-eenheid City Press het in November berig dat Van Loggerenberg amptelik deur Monyane geskors is.